Informationsarkitektur er et område, der i høj grad betoner videnskaben om, hvordan data repræsenteres og struktureres ud fra nøgleord som "formalisering" og "logik". Termen er mest knyttet til design af websider, men bruges også i andre kontekster. Inden for de seneste år har termen Enterprise Information Architecture vundet indpas i flere virksomheder, hvor fokus er på tværgående information-frameworks og skabelse af informationsrum som en del af en virksomhedens overordnede it-strategi. Termen blev skabt af Richard Saul Wurman i 1976 ved en konference for "American Institute of Architects (AIA)". Det blev udbredt via bogen Information Architecture for the World Wide Web af Louis Rosenfeld og Peter Morville fra 1998.